3 หุ้น “ตระกูลป.” กอดคอร่วง เซ่นราคาน้ำมันดิบรูดต่ำสุดรอบ 1 ปี
3 หุ้น "ตระกูลป." กอดคอร่วง เซ่นราคาน้ำมันดิบรูดต่ำสุดรอบ 1 ปี ฟากโบรกฯเชียร์ "ซื้อ" PTT เป้า 62 บ.-PTTEP เป้า 167 บ. ชี้กำไรไตรมาส 4/61 โตต่อ
21 พ.ย. 2561

ผู้สื่อข่าวรายงานว่า ณ เวลา 10.33 น. ราคาหุ้นบริษัท บริษัท ปตท. จำกัด (มหาชน) หรือ PTT อยู่ที่ระดับ 48.25 บาท ลบ 0.25 บาท หรือ 0.52% สูงสุดที่ระดับ 48.50 บาท ต่ำสุดที่ระดับ 48 บาท มูลค่าการซื้อขาย 513.41 ล้านบาท
ขณะเดียวกันราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 129.50 บาท ลบ 1.50 บาท หรือ 1.15% สูงสุดที่ระดับ 130 บาท ต่ำสุดที่ระดับ 128.50 บาท มูลค่าการซื้อขาย 777.97 ล้านบาท
พร้อมด้วยราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 75.75 บาท ลบ 0.75บาท หรือ 0.98% สูงสุดที่ระดับ 76.50 บาท ต่ำสุดที่ระดับ 75.25 บาท มูลค่าการซื้อขาย 414.33 ล้านบาท
โดยปัจจัยที่ส่งผลให้ราคาหุ้นปรับตัวลดลง หลังสัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 6% เมื่อคืนนี้ (20 พ.ย.) เนื่องจากการร่วงลงอย่างหนักของตลาดหุ้นสหรัฐส่งผลให้นักลงทุนวิตกกังวลเกี่ยวกับแนวโน้มเศรษฐกิจ และเทขายสินทรัพย์เสี่ยง
นอกจากนี้ สัญญาน้ำมันดิบยังร่วงลงหลังจากประธานาธิบดีโดนัลด์ ทรัมป์ ได้ประกาศจุดยืนอย่างชัดเจนว่า ซาอุดีอาระเบียเป็นพันธมิตรที่ยิ่งใหญ่ของสหรัฐ และยังส่งสัญญาณว่าสหรัฐอาจจะไม่ใช้มาตรการลงโทษซาอุดีอาระเบีย ในกรณีการฆาตกรรมนายจามาล คาช็อกกี นักข่าวชาวซาอุดีอาระเบีย ขณะที่นักลงทุนจับตาการประชุมกลุ่มประเทศผู้ส่งออกน้ำมัน (โอเปก) ซึ่งจะมีขึ้นในเดือนหน้า
โดยสัญญาน้ำมันดิบ WTI ส่งมอบเดือนม.ค. ร่วงลง 3.77 ดอลลาร์ หรือ 6.6% ปิดที่ 53.43 ดอลลาร์/บาร์เรล ซึ่งเป็นระดับต่ำสุดนับตั้งแต่วันที่ 26 ต.ค. 2560 ส่วนสัญญาน้ำมันดิบ WTI เดือนธ.ค.ได้ครบกำหนดส่งมอบแล้วเมื่อวานนี้
ส่วนสัญญาน้ำมันดิบเบรนท์ส่งมอบเดือนม.ค. ร่วงลง 4.26 ดอลลาร์ หรือ 6.4% ปิดที่ 62.53 ดอลลาร์/บาร์เรล
ด้าน บล.เคทีบี (ประเทศไทย) ระบุในบทวิเคราะห์ว่า ด้วยปัจจัยราคาน้ำมันที่ปรับลดลงนั้นเป็น Sentiment เชิงลบต่อหุ้น PTT และ PTTEP อย่างมากในวันนี้ 
อย่างไรก็ตาม PTTEP ยังคงมีปัจจัยหนุนเฉพาะตัวคือ 1) การปรับราคาขายก๊าซขึ้นประมาณ 10% โดยสัดส่วนในการขายของ PTTEP 70% เป็นก๊าซ และ30% เป็นน้ำมันหรือ condensate 2) ในเดือน ธ.ค. จะประกาศผู้ชนะการประมูลแหล่งก๊าซ ซึ่งเราเชื่อว่า PTTEP จะเป็นผู้ชนะแหล่งบงกช 3) ผลกำไรไตรมาส 4/61 จะยังดีต่อเนื่อง ทั้งจากปริมาณขายที่เพิ่มขึ้นและการปรับราคาก๊าซ ส่วน PTT เองก็มี Vertical Integration Business ที่ดี ทำให้ในสภาวะน้ำมันลง ก็จะมีกลุ่มปิโตรเคมีที่ได้รับประโยชน์จากต้นทุนที่ลดลงดัง
นอกจากนี้ยังเชื่อว่าถ้าราคาน้ำมันที่ปรับลดลงเร็วและแรงที่ผ่านมาจะทำให้ซาอุฯ ออกมาปรับลดการผลิตมากขึ้น เพื่อที่จะรักษาระดับราคาน้ำมันในปีหน้า ยังคงให้คำแนะนำซื้อ PTTEP ที่ 167 บาท และ แนะนำ ซื้อ PTT ที่ 62 บาท
ทั้งนี้ จากราคาเป้าหมายของ PTT ที่ 62 บาท ส่งผลให้มีอัพไซด์จากราคาหุ้นล่าสุดที่ 48.25 บาท อยู่ 28.49% ส่วนราคาเป้าหมายของ PTTEP ที่ 167 บาท ส่งผลให้มีอัพไซด์จากราคาหุ้นล่าสุดที่ 129.50 บาท อยู่ 28.95%